Kleuterskooleienaar skuldig bevind aan verkragting van sesjarigeManie Senekal is verlede week skuldig bevind aan die verkragting van ’n minderjarige. (Foto: Verskaf) Die destydse eienaar van ŉ kleuterskool in Secunda is skuldig bevind nadat hy ongeveer 17 jaar gelede een van die leerders van die skool verkrag het. Die bejaarde Hermanus (Manie) Senekal is verlede week in die Secunda-distrikshof in Mpumalanga daaraan skuldig bevind dat hy Natanya Pienaar destyds as sesjarige dogtertjie by die Byekorf-kleuterskool op Balfour verkrag en onsedelik aangerand het. Sy was ŉ leerder by dié skool wat deur Senekal, ook ŉ voormalige laerskoolhoof, en sy oorlede vrou, Marie, bedryf is. Die skool het intussen gesluit. Monica Nyuswa, woordvoerder vir die nasionale vervolgingsgesag (NVG), het Senekal se skuldigbevinding bevestig en sê dat die saak tot 9 Desember vir vonnisoplegging uitgestel is. Senekal het Pienaar in 2004 verkrag, maar sy het die voorval eers in 2013, nege jaar later, met haar ouers gedeel. Hulle het daarna ’n amptelike klag teen Senekal ingedien. Sy is nou 23 en woon in Mosselbaai. Sy het met die verkragting vorendag gekom ŉ jaar nadat die Senekal-egpaar in 2012 op 32 aanklagte van die seksuele misdrywe teenoor kinders in die Secunda-landdroshof verskyn het. Hulle het destyds onskuldig op al die aanklagte teen hulle gepleit en die sake is byna tien jaar later steeds nie afgehandel nie, hoewel die egpaar verskeie kere in die hof verskyn het. Marie is intussen oorlede. News24 het in 2012 berig dat die egpaar onder meer aangekla word vir die verkragting van seuns én meisies met ŉ voorwerp, seksuele misbruik en aanranding. Manie word ook daarvan beskuldig dat hy kinders gedwing het om voorvalle van mishandeling te aanskou en dat hy homself ontbloot het. Die slagoffers wat by dié aanklagte teen Senekal betrokke is, was almal jonger as ses jaar oud toe die beweerde mishandeling plaasgevind het. Die voorval Pienaar vertel dat sy lank voor die verkragting reeds “spesiale aandag” by Senekal gekry het. Hy het onder meer vir haar lekkergoed en grondboontjies gegee wat die ander kinders by die skool nie gekry het nie. Luidens haar verklaring het Senekal haar op die betrokke dag na ŉ “pienk slaapkamer” op die perseel gelok, onder die voorwendsel dat hy weer vir haar grondboontjies sou gee. Dié keer ŉ groot pakkie. Daar het hy haar in die geslote kamer rondgejaag toe sy van hom probeer ontsnap het. Hy het haar hande en voete vasgebind en haar mond toegeplak. Nadat hy haar op die bed vasgedruk het, het hy die toue om haar bene losgemaak en haar verkrag. Senekal sal op 9 Desember gevonnis word. Pienaar sê haar ouers, Jenny en Johan, het die hofverrigtinge bygewoon en wil ook nie die vonnisoplegging mis nie.